C 214/10
BG
Официален вестник на Европейския съюз
31.5.2022 г.
Преразглеждането в низходяща посока на окончателното максимално финансово участие не оправдава намаляването или премахването на реформи от плановете.
Всъщност реформите са свързани с малки или никакви разходи и като така не са свързани с размера на максималното финансово участие.
Освен това преразгледаният план все още трябва да отговаря на всички критерии за оценка, и по-специално да е съобразен с всички или със значителен набор от специфичните за всяка държава препоръки.
За да се компенсира намаленото максимално финансово участие и да се постигнат целите на REPowerEU, освен да разчитат на национални средства, държавите членки, за които ще има преразглеждане в низходяща посока, се насърчават да използват следните възможности: — искане на заем по МВУ; — прехвърляне на средства от политиката на сближаване, както е посочено в член 26 от Регламента за общоприложимите разпоредби и член 7, параграф 1 от Регламента за МВУ; — прехвърляне на инвестиции, които ще бъдат завършени до края на 2023 г., от МВУ към европейските структурни и инвестиционни фондове за програмния период 2014—2020 г., включително чрез REACT-EU, в съответствие с правилото N+3; — прехвърляне на някои инвестиции, планирани по МВУ, към програмите на политиката на сближаване за периода 2021—2027 г. Заеми за компенсиране на преразглеждането в низходяща посока Както беше посочено по-горе, държавите членки могат да поискат заеми до 31 август 2023 г. Вариант за компенсиране на намаленото максимално финансово участие и за постигане на новите цели на REPowerEU би бил съответната държава членка да вземе заем.
При този сценарий се прилагат условията на член 14 от Регламента за МВУ.
В преразгледания ПВУ държавата членка следва ясно да посочи кои реформи и инвестиции се прехвърлят от финансовото участие (т.е. безвъзмездните средства) към заемите.
Прехвърляне на средства от фондовете по РОР към МВУ съгласно член 26 от Регламента за общоприложимите разпоредби В член 7, параграф 1 от Регламента за МВУ на държавите членки се дава възможност да прехвърлят средства, разпределени при споделено управление, към МВУ, по-специално чрез фондовете, обхванати от РОР.
Съгласно член 26 от Регламента за общоприложимите разпоредби (РОР, Регламент (ЕС) 2021/1060) до 5 % от фондовете по РОР за бюджетния период 2021—2027 г. могат да бъдат прехвърлени към други инструменти на ЕС единствено в полза на съответната държава членка, което означава, че вече извършените прехвърляния на средства към други инструменти (напр. към „Еразъм+“) намаляват максималната сума, която може да бъде прехвърлена към МВУ.
Тази разпоредба може да даде възможност на държавата членка да увеличи наличните си ресурси по МВУ, като евентуално компенсира преразглеждането в низходяща посока на окончателното максимално финансово участие.
Държавите членки могат да поискат такова прехвърляне като част от споразумението за партньорство или като част от изменения на програми или, когато споразумението за партньорство е одобрено и една или повече програми все още не са приети, чрез уведомяване за преразглеждане на определена ограничена част от информацията в споразумението за партньорство.
Държавите членки, които желаят да използват тази възможност, следва да обсъдят с Комисията кой начин да изберат въз основа на напредъка по своите споразумения за партньорство и своите програми.
Съгласно член 26, параграф 3 от РОР исканията за такова прехвърляне чрез изменение на програма се обосновават надлежно с оглед на взаимното допълване и въздействието, които трябва да бъдат постигнати.
Като част от обосновката, която трябва да бъде предоставена за такова прехвърляне, държавите членки могат да разчитат на факта, че като цяло реформите и инвестициите в рамките на ПВУ, които ще станат възможни благодарение на тези прехвърляния, следва да имат положителен принос и за постигането на целите, преследвани в рамките на политиката на сближаване.
Например много ПВУ включват реформи за подобряване на ефективността на публичната администрация или реформи в областта на обществените поръчки, които ще спомогнат за повишаване на ефективността на инвестициите на държавите членки по линия на фондовете на политиката на сближаване.
Тази възможност за прехвърляне на до 5 % съгласно член 26 от РОР може да се използва за компенсиране на намаление на разпределените средства във връзка с всяка мярка, включена в съществуващия ПВУ.
Тя може да се използва и за реформите и инвестициите, включени в главата за REPowerEU.
Това трябва да се разграничава от възможността за прехвърляне в размер до 7,5 % в съответствие с новия предложен член 26а от РОР, съгласно който прехвърлените ресурси могат да се използват единствено за реформи и инвестиции, включени в главата за REPowerEU, и което прехвърляне може да бъде поискано само когато държавата членка вече е поискала прехвърляния от този конкретен фонд до тавана от 5 %, определен в член 26 от РОР.